text: Hells Angels føler sig krænket
  02 maj 2013 kl. 12.59
  Hells Angels sagsøger bedemand i Sønderborg.
  Hells Angels har gang i søgsmålene for tiden.
  Forleden kunne vi fortælle, at Hells Angels sagsøgte politiet. Hells Angels vil have erstatning efter en politiransagning af rockerborgen i Vejle. Rockerne klager over, at politiet angiveligt har smadret døre og skabe.
  Og nu vil Hells Angels også have erstatning fra et tidligere medlem, der som bedemand i Sønderborg brugte HA-logoet i kampagnen "Forbyd HA".
  - Jeg synes, det er grotesk. Det ene øjeblik forsøger de at dræbe mig, og det næste sagsøger de mig for at krænke deres varemærke, siger det tidligere medlem og bedemand i Sønderborg, Lars Jensen, til eb.dk.
  Gennem flere interviews har Lars Jensen fortalt, hvordan Hells Angels adskillige gange har forsøgt at slå ham ihjel.
  